《江城子 秋日行舟》
明代·沈麖

浮萍潆曲小桥边，似荷钱，似花钿。秋艇宜人、一路棹添烟。

三径高情来访菊，无事尔，此身前。

新生野水碧涓涓，跃鱼渊，钓丝牵。疏柳依依、坡岸弄轻妍。

日落残霞分夜影，钟断处，塔铃传。

作者简介：浙江秀水人，字天鹿，号荑庵。少孤，由母胡氏教读。及长，博通群籍。值明季世，弃举业，无进取志。时与陈继儒、李日华诸名儒以诗酒还往。工诗文，尤邃于词。有《籁阁词笺》、《琴啸轩乐府》、《南都游草》、《九峰游草》、《吴门杂咏》、《荑庵文集》。